## Rješenje kojim se društvu za upravljanje investicijskim fondovima Ilirika investments d.o.o. iz Zagreba, izdaje suglasnost za pripajanje otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa

### NN 83/2011 (18.7.2011.), Rješenje kojim se društvu za upravljanje investicijskim fondovima Ilirika investments d.o.o. iz Zagreba, izdaje suglasnost za pripajanje otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa

HRVATSKA AGENCIJA ZA NADZOR FINANCIJSKIH USLUGA

1786

Na temelju odredaba članka 15. točke 4. alineje 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 181. stavka 1. Zakona o investicijskim fondovima (»Narodne novine« broj 150/05), odlučujući o zahtjevu Ilirika Investments društva s ograničenom odgovornošću za upravljanje investicijskim fondovima iz Zagreba, Radnička cesta 39/II, za izdavanje suglasnosti za pripajanje otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa, Hrvatska agencija za nadzor financijskih usluga 7. srpnja 2011. godine donosi

RJEŠENJE

1. Društvu za upravljanje investicijskim fondovima Ilirika Investments d.o.o. iz Zagreba, Radnička cesta 39/II, izdaje se suglasnost za pripajanje otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa.

2. Ovo rješenje objavit će se u »Narodnim novinama«.

Obrazloženje

Ilirika Investments društvo s ograničenom odgovornošću za upravljanje investicijskim fondovima iz Zagreba, Radnička cesta 39/II, podnijelo je 10. svibnja 2011. godine Hrvatskoj agenciji za nadzor financijskih usluga (dalje: Agencija) zahtjev za izdavanje suglasnosti za pripajanje otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa, sukladno članku 181. stavku 1. Zakona o investicijskim fondovima (»Narodne novine« broj 150/05, dalje: Zakon) i članku 3. stavku 4. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06, dalje: Pravilnik).

Zaključkom od 9. lipnja 2011. godine Agencija je zatražila ispravak i dopunu dostavljene dokumentacije. Društvo je svojim podneskom od 24. lipnja 2011. godine dostavilo ispravljenu i dopunjenu dokumentaciju.

Pregledom zahtjeva i dostavljene dokumentacije utvrđeno je da je Društvo dostavilo svu dokumentaciju sukladno odredbama članka 3. stavka 5. i članka 4. stavka 5. Pravilnika, kako slijedi:

1. Odluku o pripajanju otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa,

2. Ugovor o pripajanju otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa,

3. Godišnje financijsko izvješće i izvješće o stanju Društva koje sudjeluje u pripajanju za posljednju poslovnu godinu,

4. Godišnja financijska izvješća i izvješća o stanju fondova koji sudjeluju u pripajanju za posljednju poslovnu godinu,

5. Potvrdu da Društvo zadovoljava uvjete iz članka 22. Zakona koji propisuje iznos temeljnog kapitala društva za upravljanje,

6. Popis povezanih osoba društva,

7. Elaborat o pripajanju fondova koji sadrži:

– razloge pripajanja

– pojedinosti o fondovima koje se pripajaju (portfelj fondova, vrijednost neto-imovine, vrijednost udjela)

– način pripajanja – obrazloženje metode pripajanja i izračuna vrijednosti udjela,

– pojedinosti o fondu nakon pripajanja, investicijsku politiku, djelokrug poslovanja.

Iz dostavljene dokumentacije utvrđeno je da je fond preuzimatelj u postupku pripajanja dionički otvoreni investicijski fond s javnom ponudom Ilirika Jugoistočna Europa, koji će u cijelosti prihvatiti imovinu pripojenog fonda, a pripojeni fond u postupku pripajanja je obveznički otvoreni investicijski fond s javnom ponudom Ilirika Jugoistočna Europa Balanced, koji će preuzeti vrijednost udjela fonda preuzimatelja.

Uvidom u Ugovor o pripajanju utvrđeno je da isti sadrži podatke propisane člankom 3. stavkom 3. Pravilnika te da je rok pripajanja 14 dana nakon izdavanja suglasnosti za pripajanje od strane Agencije.

Također je utvrđeno da je Društvo po donošenju odluke o pripajanju javnim pozivom obavijestilo imatelje udjela u otvorenom investicijskom fondu s javnom ponudom Ilirika Jugoistočna Europa Balanced, sukladno članku 4. stavku 5. Pravilnika.

Nakon provedenog postupka pripajanja fond preuzimatelj Ilirika Jugoistočna Europa otvoreni investicijski fond s javnom ponudom u registru fondova Republike Hrvatske zadržava identifikacijski broj JPD041, sukladno članku 4. stavku 3. Pravilnika.

Pregledom dostavljene dokumentacije utvrđeno je da je postupak koji prethodi pripajanju otvorenog investicijskog fonda s javnom ponudom Ilirika Jugoistočna Europa Balanced otvorenom investicijskom fondu s javnom ponudom Ilirika Jugoistočna Europa, proveden u skladu s odredbama članka 181. stavka 1. Zakona i članaka 3. i 4. Pravilnika, te je na temelju članka 181. stavka 1. Zakona odlučeno kako je navedeno u točki 1. izreke ovog rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/11-06/11

Urbroj: 326-113-11-4

Zagreb, 7. srpnja 2011.

Predsjednik Uprave
Ante Samodol, v. r.

Rješenje, NN 83/2011-1786